Nabarmentzekoa eta zoriontzekoa Ahotsenearen 10. urteurrena, ekimen ederra da benetan. Sortu zenetik izan naiz saioren baten eta benetako luxua da musikari eta sortzaileentzako. Ahotsenea musikarientzako adibidez zer den ulertzeko kasu konkretu bat bizi izan dut gertutik aurten. Izenik eman gabe, talde eta bakarlari asko islatuta sentituko direlakoan. Taldea bere disko berria aurkeztera joan zen lehengunean Ahotseneara eta txundituta bueltatu ziren taldekideak. Batetik baliabide teknikoengatik, euskal musikari gehienek inoiz gutxitan izan dituztelako horrelako musika ekipoak, teknikariak, antolatzaileen gertutasuna,… ez ditut nik Ahotsenea, Soinueder eta Abar lantaldeen lan ona deskubrituko, jakina da. Bestetik publiko berriaren etorrera, askotan musikazale eta euskaltzalea, taldeak behar-beharrezko duen zalego mota hori. Izan ere, plaza bikaina da Ahotsenea ezagutzera emateko eta jendearekin konektatzeko. Konexio horrek jarraipena izan zuen emanaldiaren ondoren standera abiatzean. Hara hurbildu zirelako haien musikaz gozatu zutenak. Kritika positiboak jaso, diskoak saldu, argazkiak egin,… aurrera jarraitzeko motibazio txute izugarria jaso zuten. Sortzailea pozik eta eroslea irribarretsu. Hori da Durangoko Azoka niretzako behintzat, hartu eta emana.